Diari Oficial de la Generalitat Valenciana


Sumari del DOGV 7135, del 21-10-2013 (2013/9965)

ORDE 12/2013, de 27 de setembre, de la Conselleria de Presidència i d'Agricultura, Pesca, Alimentació i Aigua, per la qual es regula la concessió de drets de plantació de vinya procedents de la Reserva Regional i es convoca l'adjudicació de 769 hectàrees de drets de plantació de vinya procedents de la Reserva Regional de Plantacions de Vinya de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/09/27/12/dof/vci/html**

### Dades del document

Número de DOGV
:   7135

Data del DOGV
:   21-10-2013

Secció del DOGV
:   I. DISPOSICIONS GENERALS

Número del document
:   2013/9965


Data del document
:   27-09-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Descriptors 

:   * Conselleria de Presidència i Agricultura, Pesca, Alimentació i Aigua
    * raïm
    * viticultura
    * vinya
    * legislació
    * assignació de terres
    * producció agrícola

ORDE 12/2013, de 27 de setembre, de la Conselleria de Presidència i d'Agricultura, Pesca, Alimentació i Aigua, per la qual es regula la concessió de drets de plantació de vinya procedents de la Reserva Regional i es convoca l'adjudicació de 769 hectàrees de drets de plantació de vinya procedents de la Reserva Regional de Plantacions de Vinya de la Comunitat Valenciana. [2013/9965]  
  
El Reglament (CE) núm. 1234/2007, del Consell, de 22 d'octubre de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM), determina en l'article 85 undecies que, a fi de millorar la gestió del potencial productiu, els estats membres crearan una reserva nacional o reserves regionals de drets de plantació. Així mateix, l'article 85 duodecies establix les condicions per a la concessió dels drets procedents de les reserves.  
  
El Reglament (CE) núm. 555/2008, de la Comissió, de 27 de juny de 2008, que establix normes de desplegament del Reglament (CE) núm. 479/2008, del Consell, detalla en l'article 65 la forma d'aplicació de les reserves nacionals o regionals als estats membres.   
En l'àmbit estatal, el Reial Decret 1244/2008, de 18 de juliol, pel qual es regula el potencial de producció vitícola, determina, en l'article 39, que les comunitats autònomes podran constituir reserves regionals de drets de plantació de vinya en l'àmbit del seu territori a fi de facilitar la gestió del potencial vitícola i evitar-ne la pèrdua i, en l'article 40, establix les condicions per al seu repartiment.  
  
En aplicació de l'article 40.6 del Reial Decret 1244/2008, determinat tipus de sol·licitants podran accedir als drets a canvi d'una contrapartida financera, que ha de determinar-se tenint en compte el valor comercial de les vinyes la producció de les quals tinga una eixida garantida. Tenint en compte el valor comercial estimat de les produccions amb Denominació d'Origen Protegida o Indicació Geogràfica Protegida en esta comunitat autònoma, així com el període transitori residual durant el qual puga aplicar-se la prohibició de noves plantacions establit en el Reglament 1234/2007, del Consell, s'establix un preu màxim a la Comunitat Valenciana de 600 euros/ha.  
  
En l'article 4 del Decret 8/2007, de 19 de gener, del Consell (DOCV 5435, 24.01.2007), es constituïx la reserva de drets de plantació de vinya de vinificació de la Comunitat Valenciana, a fi de facilitar la gestió del seu potencial vitivinícola, i establix que a esta reserva s'han d'incorporar els drets de plantació i replantació previstos en l'article 14 de la Llei 2/2005, de 27 de maig, i que mitjançant una orde de la conselleria competent en matèria d'agricultura i alimentació es regularà la presentació de sol·licituds, la documentació i els requisits exigits per al repartiment i l'adjudicació dels drets de plantació procedents d'esta reserva.  
En el mateix article 14 de la Llei 2/2005, de 27 de maig, s'establixen les condicions i els requisits que s'han de tindre en compte en l'adjudicació dels drets procedents de la reserva de drets.  
En compliment del que s'ha disposat anteriorment, esta orde pretén afavorir la millora de la competitivitat de la viticultura de la Comunitat Valenciana i conservar el seu patrimoni vitícola, així com afavorir la incorporació d'agricultors jóvens al sector agrari i incrementar la grandària de les explotacions vitícoles, i facilitar amb això la renovació generacional.  
Per a facilitar l'accés als drets a alguns col·lectius més desfavorits o implicats en major grau en la producció vitícola, s'establix un sistema de reducció del preu.  
De la superfície total que consta actualment en la Reserva Regional, seran objecte d'adjudicació un total de 769 hectàrees.  
D'acord amb el que s'ha exposat anteriorment, oïda la Comissió de Treball del sector vitícola indicada en l'article 14.4 de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, i en virtut de les competències atribuïdes a la Conselleria de Presidència i Agricultura, Pesca, Alimentació i Aigua, pel Decret 187/2012, de 21 de desembre, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua,  
  
ORDENE:  
  
Primer. Objecte  
L'objecte d'esta orde és regular la concessió de drets de plantació de vinya procedents de la Reserva Regional i establir les normes per a la presentació de sol·licituds, com també la documentació i els requisits exigits per al repartiment i l'adjudicació dels drets de plantació procedents d'esta reserva. Així mateix, es convoca l'adjudicació de drets de superfícies de plantació de vinya procedents de la Reserva Regional de Drets de Plantacions de Vinya a la Comunitat Valenciana. Tot això en compliment de l'article 4 del Decret 8/2007.  
  
  
Segon. Sol·licitants  
Podran sol·licitar drets de plantació les persones físiques o jurídiques o comunitats de béns empadronades o amb domicili social a l'àmbit territorial de la Comunitat Valenciana que utilitzen estos drets per a realitzar plantacions a la comunitat autònoma, i complisquen els requisits establits en esta orde.  
En el cas de persones jurídiques o de sol·licitud d'adjudicació dels drets en règim de cotitularitat, si el repartiment d'accions, participacions o quotes té caràcter nominatiu, les persones interessades que en formen part no podran sol·licitar l'adjudicació d'este tipus de drets com a persones físiques si ho hagueren fet a través de la persona jurídica en règim de cotitularitat.   
  
Tercer. Requisits dels sol·licitants  
Les persones interessades que vullguen optar a la concessió de drets procedents de la Reserva Regional hauran de complir els requisits següents:  
a) Estar empadronat o tindre domicili social en un municipi de la Comunitat Valenciana amb anterioritat a l'obertura del termini de sol·licituds.  
b) Complir la normativa vigent en matèria de plantacions de vinya i en particular no posseir la titularitat de parcel·les il·legals en el moment de presentar la sol·licitud.  
c) No haver-se beneficiat de primes per abandó definitiu de la vinya en la campanya de presentació de la sol·licitud o en les últimes cinc campanyes vitivinícoles.  
d) No haver transferit drets de replantació de vinya en la campanya de presentació de la sol·licitud ni en les cinc campanyes anteriors.  
e) No haver cedit o venut drets de replantació de vinya per a la seua incorporació a la Reserva Regional en la campanya de presentació de la sol·licitud ni en les cinc campanyes anteriors.  
f) En cas de ser titular de drets de replantació en el moment de la presentació de la sol·licitud, haurà de comprometre's a utilitzar-los prèviament o simultàniament amb els drets que se li adjudiquen.  
  
Quart. Condicions econòmiques per a la concessió de drets  
L'adjudicació dels drets de plantació procedents de la Reserva Regional queda subjecta a les condicions econòmiques següents:  
1. Els drets es concediran de forma gratuïta als productors de menys de 40 anys que posseïsquen capacitació professional agrària suficient i que s'establisquen per primera vegada com a cap d'explotació o cotitular d'esta, entenent com a tal l'alta en el règim especial de la Seguretat Social dels treballadors per compte propi o autònoms entre l'1 d'agost de 2011 i el final del termini de presentació de sol·licituds.  
  
2. Es concediran a canvi d'una contrapartida financera a aquells sol·licitants que no es troben en les condicions de l'apartat 1 d'este article i que utilitzen els drets per a plantar vinyes la producció de les quals tinga una eixida garantida. Esta contrapartida financera s'establix en:  
  
a) 100 €/ha per a agricultors jóvens, d'acord amb el que establix l'apartat 7 de l'article 2 de la Llei 19/1995, de 4 de juliol, de Modernització de les Explotacions Agràries, que estiguen donats d'alta en el règim especial de la Seguretat Social dels treballadors per compte propi o autònoms en el moment de la presentació de la sol·licitud.  
b) 100 €/ha per a titulars d'explotacions prioritàries o agricultors a títol principal.   
c) 300 €/ha per a les explotacions que estiguen inscrites en el Registre de Titularitat Compartida, d'acord amb el que establix la Llei 35/2011, de 4 d'octubre, sobre titularitat compartida de les explotacions agràries.  
d) 600 €/ha per a la resta dels sol·licitants.  
  
Quint. Superfície oferida i prioritats de concessió  
1. Serà objecte d'adjudicació en esta convocatòria un total de 769 hectàrees.  
2. La superfície mínima per sol·licitud serà de 0,5 hectàrees. No hi ha límit màxim de superfície sol·licitada.  
3. En el cas que el nombre d'hectàrees sol·licitades supere la superfície indicada en l'apartat primer d'este article, s'aplicarà l'orde de prioritat següent:   
1) Agricultors classificats d'acord amb el punt 1 de l'article 4.  
2) Agricultors jóvens, d'acord amb el que establix l'apartat 7 de l'article 2 de la Llei 19/1995, de 4 de juliol, de Modernització de les Explotacions Agràries, que estiguen donats d'alta en el règim especial de la Seguretat Social dels treballadors per compte propi o autònoms en el moment de la presentació de la sol·licitud.  
3) Agricultors titulars d'explotacions agràries prioritàries.  
4) Agricultors a títol principal.  
5) Cooperatives o societats agràries de transformació, l'objectiu de les quals siga l'explotació en comú.  
6) Explotacions inscrites en el Registre de Titularitat Compartida.  
7) Altres.  
4. La selecció de sol·licituds es produirà seguint l'orde dels grups definits en l'apartat anterior. En la necessitat de prioritzar sol·licituds dins d'un grup concret, els sol·licitants seran prioritzats per orde decreixent de superfície sol·licitada i, en cas d'igualtat de superfícies, per orde de registre d'entrada de la presentació de les sol·licituds.  
  
No obstant això, s'adjudicarà un màxim de cinc hectàrees per sol·licitud, llevat que després d'atendre totes les sol·licituds quedara superfície pendent d'assignar. En este cas, s'adjudicaran noves superfícies fins a un màxim d'altres cinc hectàrees per sol·licitant amb saldo positiu de superfície sol·licitada. De la mateixa manera, s'efectuaran rondes d'adjudicació successives fins a esgotar el saldo total de superfície disponible. En el cas de cooperatives o societats agràries de transformació l'objectiu de les quals siga l'explotació en comú, el límit indicat per a cada ronda d'adjudicació serà de 25 hectàrees.   
  
Sext. Condicions d'utilització dels drets  
1. Els adjudicataris de drets de plantació han d'utilitzar-los abans que acabe la segona campanya següent a la de la seua adjudicació.  
  
2. L'adjudicació dels drets no serà eficaç fins que l'adjudicatari haja realitzat, si és el cas, l'ingrés corresponent en la hisenda de la Comunitat Valenciana, per l'import de les quantitats establides en esta convocatòria. L'ingrés esmentat haurà d'efectuar-se en el termini màxim de dos mesos a partir de l'endemà de la notificació de la resolució d'adjudicació.   
3. L'adjudicació dels drets de plantació no implica l'autorització de les plantacions, que hauran de tramitar-se en la direcció territorial corresponent a la província on s'efectuen.   
4. Els drets adjudicats que no hagen sigut utilitzats en els terminis establits en el punt 1 d'este article, automàticament tornaran a incorporar-se a la Reserva Regional, sense cap compensació econòmica per part de l'Administració.  
  
Sèptim. Obligacions dels adjudicataris  
1. Els drets de plantació adjudicats només podran ser exercits o utilitzats en plantacions de vinya realitzades pels titulars de l'adjudicació, excepte causa justificada de força major, d'acord amb el que establix l'article 31 del Reglament (CE) 73/2009, a saber:   
- defunció de l'agricultor,  
- incapacitat laboral de llarga duració de l'agricultor.  
A més, els adjudicataris de drets de plantació precedents de la Reserva Regional queden subjectes a les obligacions següents:  
a) Mantindre l'empadronament o el domicili social en un municipi de la Comunitat Valenciana en el moment d'utilització dels drets de plantació adjudicats.  
b) Utilitzar els drets de plantació adjudicats en parcel·les destinades a la producció de vins amb una Denominació d'Origen Protegida o amb una Indicació Geogràfica Protegida dins de la Comunitat Valenciana.  
  
c) Mantindre el cultiu de la vinya en la parcel·la durant un mínim de 10 anys, excepte causa justificada de força major, d'acord amb el que establix l'article 31 del Reglament (CE) 73/2009, a saber:   
- defunció de l'agricultor,  
- incapacitat laboral de llarga duració de l'agricultor,  
- catàstrofe natural greu que haja afectat seriosament les terres agràries de l'explotació.  
d) No transferir drets de plantació de vinya, durant les cinc campanyes següents a l'adjudicació de drets de la Reserva Regional.  
  
2. Els drets concedits de la Reserva Regional només es podran utilitzar en plantacions que tinguen una superfície mínima de 0,5 hectàrees, encara que seran vàlides les menors d'esta superfície si es troben limítrofes amb altres superfícies de la mateixa explotació, sempre que entre totes arriben a una extensió major de 0,5 hectàrees.  
3. En el cas de transmissió de les parcel·les en què s'hagen exercit els drets adjudicats, els compromisos adquirits es transmetran íntegrament al nou titular de les parcel·les, i no s'admetrà el canvi de titular en el Registre Vitícola sense que es presente una prova de l'assumpció dels compromisos per part del nou titular.  
  
Octau. Presentació de sol·licituds  
1. Les sol·licituds es presentaran d'acord amb el model que s'adjunta com a annex I i adjuntaran la documentació establida en l'article nou.  
  
2. A l'efecte de permetre la classificació de les sol·licituds de conformitat amb l'apartat 4 de l'article 5 d'esta orde, les sol·licituds dirigides a la Direcció General de Producció Agrària i Ramaderia podran presentar-se preferentment en les direccions territorials o oficines comarcals agràries de la Conselleria de Presidència i Agricultura, Pesca, Alimentació i Aigua, o en la resta de llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
3. El termini de presentació de sol·licituds serà d'un mes comptador des de la data de publicació d'esta orde.  
4. El model oficial de sol·licitud està disponible en l'adreça electrònica , que recull el catàleg de tràmits i servicis de la Generalitat Valenciana.  
  
Nové. Documentació que s'ha d'adjuntar a la sol·licitud  
1. Els sol·licitants presentaran la documentació següent:  
a) Fotocòpia compulsada del DNI/NIE, del titular i/o del representant i, si és el cas, la documentació que n'acredite la representació.   
b) Estatuts o escriptura de constitució actualitzada, en cas de persona jurídica.  
c) Certificat d'empadronament que acredite el requisit indicat en l'apartat a de l'article 3 d'esta orde.   
d) Per a acreditar la incorporació a l'activitat agrària dels jóvens agricultors:  
Informe de la vida laboral emés per la Tresoreria General de la Seguretat Social en el règim que corresponga.  
e) Per a acreditar la condició d'agricultor a títol principal:  
- Còpia de la declaració de l'Impost sobre la Renda de les Persones Físiques (IRPF) de l'últim exercici. En el cas que no s'haja presentat declaració, haurà de presentar un certificat de retencions corresponents a la totalitat dels ingressos percebuts en l'exercici 2012.  
  
- Còpia dels tres últims cupons acreditatius del pagament de les quotes de cotització al règim especial agrari per compte propi o règim de treballadors autònoms per la seua activitat agrària. En el cas de treballadors autònoms, s'ha d'adjuntar un certificat de la Seguretat Social que acredite l'activitat en què cotitza.  
f) Per a acreditar la formació agrària:   
- Còpia del títol acadèmic de branca agrària, com a mínim de Formació Professional de primer cicle.  
- Diploma o certificat del curs o dels cursos en matèria agrària impartits per institucions públiques o privades en què s'acredite el temari impartit, hores lectives i dates de la seua realització, per un mínim de 80 hores.  
- Experiència professional en l'activitat agrària per un mínim de dos anys. Esta circumstància es demostrarà amb la presentació d'algun dels documents següent:  
- Informe de la vida laboral emés per la Tresoreria General de la Seguretat Social en el règim que corresponga.  
- Certificat de la Tresoreria de la Seguretat Social d'haver cotitzat durant dos anys en qualsevol règim per activitats agràries.  
- Declaracions de l'Impost de la Renda de les Persones Físiques (IRPF) de dos anys distints, en les quals el peticionari conste com a declarant de rendes agràries.  
En cas de no posseir els dos anys d'experiència professional, serà vàlida l'acreditació de 40 hores lectives en cursos de formació professional agrària per cada any de carència.  
  
Deu. Tramitació de la sol·licitud   
1. Les direccions territorials de la Conselleria de Presidència i Agricultura, Pesca, Alimentació i Aigua examinaran les sol·licituds que presenten els interessats domiciliats en l'àmbit territorial de la seua competència, i comprovaran el compliment dels requisits que exigix esta orde, com també l'acreditació d'estos, i les classificaran segons el que establixen els articles 4 i 5.  
2. Quan les sol·licituds no tinguen els requisits exigits o estos no queden prou acreditats, a l'efecte de ser beneficiari i pertànyer al grup en què quede classificada segons els articles 4 i 5, es requerirà els interessats perquè en un termini de deu dies esmenen la falta, adjunten els documents preceptius o formulen les al·legacions que consideren pertinents, amb indicació que, si no ho fan així, es considerarà que desistixen de la seua petició quan no resulten acreditats per a ser beneficiaris, amb resolució prèvia, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. Una vegada complits els tràmits anteriors, les direccions territorials remetran a la Direcció General de Producció Agrària i Ramaderia un informe en què s'allisten els sol·licitants on s'indique de forma diferenciada els que complixen els requisits, amb la seua classificació i orde de prioritat corresponents d'acord amb el que establix l'article 5 d'esta orde, i aquells que no els complixen, amb indicació del motiu.  
El servici competent adscrit a la Direcció General de Producció Agrària i Ramaderia, després de prioritzar les sol·licituds en l'àmbit de tota la Comunitat Valenciana d'acord amb el que establix l'article 5 d'esta orde, dictarà una proposta de resolució.  
4. La persona titular de la Direcció General de Producció Agrària i Ramaderia dictarà la resolució de conformitat amb la proposta formulada pel servici competent. Per als sol·licitants classificats dins de l'article 4.2, la resolució estarà condicionada al pagament de la quantitat establida, en el termini de dos mesos comptador des de l'endemà de la notificació.  
5. Les notificacions s'efectuaran d'acord amb el que preveuen els articles 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. El termini per a resoldre i notificar les sol·licituds serà de sis mesos des de la data de publicació d'esta orde. Si transcorreguts sis mesos l'interessat no ha rebut notificació, haurà d'entendre desestimada la seua sol·licitud.   
7. Contra la resolució expressa de la sol·licitud, que no esgota la via administrativa, pot interposar-se un recurs d'alçada davant del secretari autonòmic d'Agricultura, Pesca, Alimentació i Aigua en el termini d'un mes comptador a partir de l'endemà de la seua notificació, sense perjuí d'interposar qualsevol altre recurs que siga procedent legalment.  
  
Onze. Revocació dels drets  
L'incompliment de qualsevol de les obligacions establides en els articles 6 i 7 d'esta orde donarà lloc a la revocació de les adjudicacions concedides, sense contraprestació econòmica de cap tipus, així com la imposició de les sancions administratives que corresponguen d'acord amb la normativa vigent.  
  
Dotze. Habilitació  
La persona titular de la Direcció General d'Agricultura i Ramaderia podrà dictar els actes i les resolucions que siguen necessaris per a l'adequada aplicació d'esta orde.  
  
Tretze. Efectes  
Esta orde produïx efectes des del mateix dia que es publique en el Diari Oficial de la Comunitat Valenciana, d'acord amb el que disposa l'article 57 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Catorze. Recursos  
Contra este acte administratiu, que posa fi a la via administrativa, es pot interposar un recurs potestatiu de reposició davant del mateix òrgan que el va dictar, o pot ser impugnat directament davant de l'orde jurisdiccional contenciós administratiu. El recurs de reposició podrà interposar-se en el termini d'un mes comptador a partir de l'endemà de publicació d'esta orde, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, transcorregut el qual únicament podrà interposar-se un recurs contenciós administratiu davant de la Sala Contenciosa Administrativa de la Comunitat Valenciana en el termini de dos mesos comptador des de l'endemà de la notificació o publicació d'esta, de conformitat amb el que preveuen els articles 10 i 46 de la Llei reguladora de la Jurisdicció Contenciosa Administrativa, de 13 de juliol de 1998.   
  
  
València, 27 de setembre de 2013  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI